b'\n_START_ARTICLE_\nX-20 Dyna-Soar\n_START_SECTION_\nOpis\n_START_PARAGRAPH_\nLetalo X-20 Dyna Soar je bilo nizkokrilno letalo z delta krili (s pu\xc5\xa1\xc4\x8dico 72,48\xc2\xb0), katerega krmilne povr\xc5\xa1ine so bile za razliko od klasi\xc4\x8dnih letal name\xc5\xa1\xc4\x8dene na zaklju\xc4\x8dkih kril ("winglets"). Namesto podvozja s kolesi je imelo smu\xc4\x8di, saj so se bali, da bi guma zgorela med vstopom v atmosfero. Ravno zaradi tega pa je letalo imelo mo\xc5\xbenost pristanka na kraj\xc5\xa1ih stezah dol\xc5\xbeine vsaj 2400 m._NEWLINE_Na\xc4\x8drtovanih je bilo ve\xc4\x8d verzij tega letala, ki so na zunaj imele enako obliko. Transportni prostor za pilotsko kabino je bil ve\xc4\x8dnamenski, vanj pa bi lahko namestili tovor, oro\xc5\xbeje ali dodatne sede\xc5\xbee za posadko._NEWLINE_Zunanja povr\xc5\xa1ina je bila izdelana iz posebnega jekla, spodnji del pa je bil zaradi izpostavljenosti visokim temperaturam pokrit z molibdenom in cirkonijem. Znotraj trupa so bili prostori, napolnjeni z vodo, ki bi prevzela ve\xc4\x8dino toplotnega toka z zunanje povr\xc5\xa1ine v pilotsko kabino (ob temperaturi trupa 980\xc2\xa0\xc2\xb0C bi bila temperatura v notranjosti le med 30 in 40\xc2\xa0\xc2\xb0C). Sprednje okno je bilo pokrito s toplotnim \xc5\xa1\xc4\x8ditom, ki bi odpadel po vstopu v atmosfero._NEWLINE_Krmilni sistem je bil elektronsko podprt in je omogo\xc4\x8dal \xc5\xa1tiri na\xc4\x8dine delovanja, med drugim tudi delno ro\xc4\x8dni na\xc4\x8din upravljanja. Sistem vodenja je vseboval tudi ra\xc4\x8dunalnik in sistem inercialne navigacije._NEWLINE_Samo letalo bi poletelo s pomo\xc4\x8djo nosilne rakete Titan III, ki bi ga dvignila v zemljino orbito na vi\xc5\xa1ino med 140 in 160\xc2\xa0km. Tam bi letalo ostalo pritrjeno na zadnjo stopnjo nosilne rakete, ki bi slu\xc5\xbeila za manevriranje v orbiti. Pred vstopom v atmosfero bi stopnja odpadla. Poleg te mo\xc5\xbenosti so na\xc4\x8drtovali tudi kombinacijo orbitalnih manevrov z manevri v atmosferi. Tako bi lahko letalo pri spustu v atmosfero in ponovnim vzponom v orbito enostavno spremenilo naklon tira.'